**Predkladacia správa**

Návrh vyhlášky Ministerstva pôdohospodárstva Slovenskej republiky, ktorou sa ustanovujú podrobnosti o vykonávaní štátnych odrodových skúšok, vydávaní osvedčení o šľachtení nových odrôd pestovaných rastlín a osvedčení o udržiavacom šľachtení odrôd pestovaných rastlín a o náležitostiach Štátnej odrodovej knihy a Listiny registrovaných odrôd reaguje na potrebu vydania vykonávacieho všeobecne záväzného právneho predpisu na základe splnomocňovacieho ustanovenia § 10 zákona č. .../...... Z. z. o pôsobnosti orgánov štátnej správy v oblasti registrácie odrôd pestovaných rastlín a uvádzaní množiteľského materiálu pestovaných rastlín na trh.

Návrh vyhlášky upravuje druhy poľnohospodárskych plodín, pre odrody ktorých podmienkou registrácie je aj overenie hospodárskej hodnoty, podrobnosti o vykonávaní odrodových skúšok pre účely registrácie odrôd ako aj odrodových skúšok registrovaných odrôd, ktorých cieľom je poskytnúť pestovateľovi informáciu o vhodnosti odrody do konkrétnych agro-klimatických podmienok Slovenska.

Navrhovaná vyhláška upravuje aj podrobnosti súvisiace s vydávaním osvedčení o šľachtení nových odrôd pestovaných rastlín ako aj osvedčení o udržiavacom šľachtení odrôd pestovaných rastlín.

Návrh vyhlášky ďalej podrobne uvádza ktoré údaje súvisiace s odrodou sa evidujú v Štátnej odrodovej knihe, ktorá obsahuje stanovené údaje všetkých odrôd, ktoré boli a sú na Slovensku registrované. Návrh vyhlášky uvádza štruktúru Listiny registrovaných odrôd a údaje, ktoré sa v nej v jednotlivých kapitolách zverejňujú.

Navrhovaná vyhláška nebude mať dopad na verejné financie, najmä na štátny rozpočet, rozpočty obcí alebo rozpočty vyšších územných celkov a pozitívne bude ovplyvňovať zamestnanosť, životné prostredie a zabezpečenie potravinovej bezpečnosti obyvateľstva.